Ongeluksvoël Goosen al weer gekrok | Netwerk24
27 Februarie 2019 17:45
Die voormalige Springbok-losskakel Johan Goosen sal die volgende ses weke langs die kantlyn deurbring weens 'n gekraakte voet, het sy klub, Montpellier, vandeesweek gesê.
Johan Goosen verlede seisoen vir die Cheetahs in die Pro14-reeks in aksie. Foto: Gallo Images
Goosen (26) kon weens dié besering nie die naweek teen die Franse Top14-liga-voorloper, Toulouse, speel nie.
Goosen, wat in 13 toetse vir die Springbokke gespeel het, het vroeër reeds 'n maand en 'n half van die seisoen weens 'n besering aan sy enkel misgeloop.
Volgens AFP loop die sukkelende Montpellier nou die gevaar om nie die uitspeelwedstryde te haal nie aangesien hulle in die negende plek op die puntelys lê.
Vern Cotter se span is reeds uit die Europese Kampioenebeker-reeks geboender.
Die kragtige Fidjiaanse vleuel Nemani Nadolo het intussen na die oefenveld terug gekeer nadat hy meer as ses weke lank met 'n kniebesering gesukkel het.
Nadolo (31), wat in Januarie, enkele maande voor die Wêreldbeker-toernooi in Japan, sy uittrede uit internasionale rugby aangekondig het, kan Saterdag vir Montpellier teen die Bordeaux-Bègles uitdraf.